Predkladacia správa
 
Informácia sa predkladá na základe vlastnej iniciatívy a súvisí s plnením úloh vyplývajúcich z programového vyhlásenia vlády Slovenskej republiky v oblasti zahraničnej a bezpečnostnej politiky štátu.
Uznesením vlády Slovenskej republiky č. 435 zo 16. mája 2001 a uznesením Národnej rady Slovenskej republiky č. 1471 z 12. júna 2001 bol vyslovený súhlas s vyslaním vojenskej poľnej nemocnice Armády Slovenskej republiky do misie UNTAET vo Východnom Timore.
Od 7. augusta 2001 pôsobí v misii UNTAET 35 osôb (z toho je 25 osôb zdravotníckeho personálu a 10 osôb štábneho a logistického personálu), ktorých úlohou je zabezpečenie činnosti vojenskej poľnej nemocnice II. úrovne. Svojim profesionálnym plnením úloh si počas svojho pôsobenia získali uznanie veliteľstva misie. Pôsobenie Slovenskej republiky vo Východnom Timore zaznamenalo i značný ohlas v politických a diplomatických kruhoch. 
V súvislosti s vyhlásením nezávislosti Východného Timoru 20. mája 2002 sa zároveň zmenil i charakter prítomnosti OSN v tomto priestore. Misia UNTAET sa na základe rezolúcie Bezpečnostnej rady OSN č. 1410/2002 zo 17. mája 2002 pretransformovala z multidimenziálnej mierovej misie, ktorá plnila funkciu dočasnej verejnej správy na podpornú misiu UNMISET (United Nations Mission of Support in East Timor), ktorá má zabezpečiť plynulý prechod k úplnej vlastnej správe a k vytvoreniu policajných a vojenských síl schopných zabezpečiť stabilitu nového štátu. 
Na základe dobrých skúseností s poľnou nemocnicou Armády SR v misii UNTAET požiadal Sekretariát OSN o pokračovanie jej pôsobenia a plánuje využiť slovenskú nemocnicu ako jednu zo základných jednotiek zdravotníckej starostlivosti v misii UNMISET. 
Pokračovanie pôsobenia poľnej nemocnice Armády Slovenskej republiky vo Východnom Timore je v súlade s jej plánovaným dvojročným pôsobením do júna 2003, ktoré bolo deklarované Sekretariátu OSN pred jej vyslaním vo februári 2001. 
Vojenská poľná nemocnica bude v misii UNMISET plniť rovnaké úlohy ako v misii UNTAET, nezmenia sa počty osôb, techniky a materiálne zabezpečenie a z toho dôvodu nebude mať pokračovanie vplyv na štátny rozpočet Slovenskej republiky. Náklady spojené so striedaním a pobytom príslušníkov Armády Slovenskej republiky v tejto misii sa budú hradiť z refundácii od Organizácie Spojených národov.  
Vláde Slovenskej republiky sa navrhuje vziať informáciu o pokračovaní pôsobenia vojenskej poľnej nemocnice Armády Slovenskej republiky v nástupníckej mierovej misii Organizácie Spojených národov UNMISET vo Východnom Timore na vedomie a predložiť ju Národnej rade Slovenskej republiky.